Bagdad 20. novembra (TASR) - Vo viacerých sunnitských štvrtiach Bagdadu eskalovali dnes ráno prudké zrážky medzi vzbúrencami a americkými a irackými silami, pri ktorých zahynuli najmenej traja policajti a sedem ozbrojencov.
Vzbúrenci zaútočili na policajnú stanicu v severnej oblasti Ázamíja, kde zabili najmenej troch príslušníkov irackej polície. K oblohe stúpali stĺpy čierneho dymu, bolo počuť explózie a lietajúce americké vrtuľníky. Ulicami prechádzali americké tanky, zatiaľ čo jeden obrnený konvoj odvážal dve zdemolované americké vozidlá.
V západnej štvrti Amríja ozbrojenci vo viacerých autách spustili streľbu na jednotku irackej národnej gardy. Podľa jedného gardistu v následnej prestrelke prišlo o život sedem útočníkov a zranenia utrpelo sedem okoloidúcich.
Boje v Bagdade vypukli v piatok po tom, ako iracké sily za podpory amerických vojakov vtrhli v Ázamíji do jednej z najdôležitejších sunnitských mešít v krajine.
Pri zrážke v mešite Abú Hanifa po piatkových modlitbách zahynuli najmenej štyria ľudia a deväť ďalších bolo zranených, uviedli svedkovia, podľa ktorých spojenecké sily zatkli asi 40 osôb, vrátane duchovného.
V sunnitských oblastiach Iraku došlo k nárastu nepokojov, odkedy Spojenými štátmi vedené sily spustili ofenzívu s cieľom eliminovať vzbúrencov v meste Fallúdža, jednej z ich hlavných bášt.
V Amríji okrem toho pri konvoji národnej gardy podľa svedkov explodovala bomba, ktorá zničila jedno vozidlo. Zatiaľ sa neobjavili správy o obetiach. Ďalšia bomba vybuchla pri prechode amerického konvoja centrálnym Bagdadom. Detaily tiež nie sú známe.